૬. ધ પિઝન્ટ્રી એન્ડ નેશનલિઝમ૧૩ઃ આ ગ્રંથનું લેખન શિરીન મહેતાએ કર્યું છે. તેમના પીએચ.ડી.ના અભ્યાસનો મહાનિબંધ ‘બારડોલી સત્યાગ્રહ ૧૯૨૮ઃ એક ખેડૂત આંદોલન’ને પુસ્તકરૂપે પ્રગટ કરેલ છે. આ ગ્રંથમાં પ્રથમ કક્ષાનાં સાધનોનો ઉપયોગ કરી બારડોલીના ખેડૂત આંદોલનનો આધારભૂત ઇતિહાસ લખ્યો છે. આંદોલનના ખેડૂત નેતાઓ અને તેના ગુણો, ખેડૂતોની પરિસ્થિતિ, ખેતમજૂરોની સ્થિતિ, જમીન મહેસૂલ, જુદી જુદી જ્ઞાતિઓના વિદ્યાર્થી આશ્રમો દ્વારા થતી રાષ્ટ્રવાદી પ્રવૃત્તિઓ, સ્ત્રીઓની ભાગીદારી થકી આંદોલન કેવી રીતે સફળ થયું હતું તેનું અર્થઘટન અને વિશ્લેષણ કર્યું છે. ખેડૂતો, મજૂરો, વિદ્યાર્થીઓ, સ્ત્રીઓ અને ગાંધીવાદી નેતૃત્વથી આંદોલનને સફળતા મળી હતી. સ્વતંત્રતા સંગ્રામના ઇતિહાસલેખનમાં આ ગ્રંથ ઘણો જ મહત્ત્વપૂર્ણ છે. ગાંધીવાદી વિચારો અને પ્રવૃત્તિઓને સૂક્ષ્મ દૃષ્ટિથી તપાસીને ઇતિહાસલેખન કર્યું છે.